Tomáš, Erik, minister práce, sociálnych vecí a rodiny SR (2024-04-18):
Ďakujem veľmi pekne. Vážený pán predsedajúci, kolegovia, kolegyne, tu treba priznať, že v tomto prípade som v podstate len poštárom, pretože celý zákon pripravil úrad vlády, pod ktorého táto problematika patrí, ale preto to ide cez ministra práce, sociálnych vecí a rodiny, pretože niekedy problematika štátnej služby spadala do našej kompetencie. Tak dovoľte v mene úradu vlády predniesť úvodné slovo k tomuto zákonu. Cieľom predloženého návrhu zákona je zmena a doplnenie právnej regulácie potrebnej k spusteniu a prevádzke komplexného riešenia centrálneho informačného systému štátnej služby. Centrálny informačný systém bude informačným systémom verejnej správy, ktorého služby bude využívať všetkých 215 služobných úradov v Slovenskej republike, Úrad vlády Slovenskej republiky ako správca systému a časť služieb bude dostupná aj verejnosti. V roku 2017 bola zriadená a uvedená do tzv. pilotnej prevádzky časť centrálneho informačného systému, konkrétne register výberových konaní, register úspešných absolventov, register nadbytočných štátnych zamestnancov a nástroj na zabezpečovanie elektronických výpisov z registra trestov. V tomto rozsahu je centrálny informačný systém prevádzkovaný aj v súčasnosti na ústrednom portáli verejnej správy. Existujúca spustená časť centrálneho informačného systému bude plne nahradená novým centrálnym informačným systémom zriadeným podľa preloženého vládneho návrhu zákona. Nový verejný portál zvýši elektronizáciu vybraných úkonov, najmä zjednoduší občanom a štátnym zamestnancom podávanie niektorých žiadostí a umožní ich podať elektronicky. Verejný portál bude ďalej slúžiť ako jednotná platforma, na ktorej bude Úrad vlády Slovenskej republiky zverejňovať rôzne výstupy a informácie v oblasti štátnozamestnaneckých vzťahov. V rámci interného portálu sa vytvoria nové nástroje pre služobné úrady, ktoré zefektívnia ich prácu, napríklad sa zlepší a zrýchli administrácia výberového konania, sprístupnia sa služobným úradom databázy absolventov a bývalých štátnych zamestnancov za účelom posilnenia ich zamestnávania, umožní sa elektronicky zabezpečovať nielen výpis z registra trestov, ale aj odpis z registra trestov a mnohé iné. V neposlednom rade má nový centrálny informačný systém slúžiť Úradu vlády Slovenskej republiky ako gestorovi štátnej politiky a príslušnej legislatívy v oblasti štátnozamestnaneckých vzťahov ako zdroj údajov a informácií na prípravu, tvorbu a rozvoj politiky v oblasti štátnej služby na základe dôkazov. Vzhľadom na špecifický predmet právnej úpravy sa navrhuje právna regulácia nového centrálneho informačného systému v samostatnom zákone. V nadväznosti na právnu úpravu tohto informačného systému je nevyhnutná aj súčasná novelizácia zákona o štátnej službe, najmä vo vzťahu k obsadzovaniu štátnozamestnaneckých miest. Návrh zákona bude mať negatívny vplyv na rozpočet verejnej správy, ktorý bude ale rozpočtovo zabezpečený, pozitívny vplyv na informatizáciu spoločnosti a služby verejnej správy, na občana a pozitívny aj negatívny vplyv na procesy služieb vo verejnej správe. V rámci prerokovania návrhu zákona vo výboroch Národnej rady Slovenskej republiky boli v nadväznosti na stanovisko odboru legislatívy a aproximácie práva Kancelárie Národnej rady Slovenskej republiky prijaté pozmeňujúce a doplňujúce návrhy uvedené v spoločnej správe výborov. Vážené pani poslankyne, vážení páni poslanci, dovoľujem si vás požiadať o podporu a schválenie návrhu zákona v znení pozmeňujúcich a doplňujúcich návrhov.